Omnibus presentes litteras inspecturis, nos magister Nicholaus de Luxovio, canonicus et officialis Eduensis, notum facimus quod dominus Johannes de Edua, miles, quondam filius domini Ade de Edua, militis defuncti, neposque quondam domini Humberti dicti officialis, defuncti, quondam canonici Eduensis, et domina Petronilla, uxor ejusdem Johannis, in nostra presentia propter hoc specialiter constituti, non coacti, non circumventi, non decepti, nec in aliquo defraudati, immo scientes et providentes et voluntate spontanea, et pro necessitate et utilitate eorumdem ut asserunt, presentibus Cola, sorore dicti Johannis, et Regnaudo, curato de Monestoi, coram nobis in jure, vendunt, quitant et concedunt in perpetuum ipsis Cole et Regnaudo et eorum heredibus quamdam domum, sitam ante ecclesiam Beati Lazari Eduensis, contiguam domui Perrini, vigerii, ex una parte, et domui dicte Cole ex altera, in qua solebat manere dominus Humbertus prenotatus, et quamdam grangiam, sitam retro dictam domum, cum appenditiis et pertinentiis domus et grangie predictarum, prout hec omnia se extendunt a via publica que est ante monasteria usque ad viam publicam retro qua itur apud portam Talu, omnibus aliis pertinentiis et appenditiis duntaxat exceptis, necnon universum jus quod habent in predictis, pro centum libris Viennensium bonorum et legalium, ipsis venditoribus ab eisdem emptoribus integre persolutis in pecunia legittime numerata, prout ipsi venditores in jure coram nobis confitentur, et si dicta bona plus valeant precio supradicto illud plus dicti venditores donaut dictis emptoribus donatione irrevocabili inter vivos, de quibus locis dicti venditores se devestientes dictos emptores corporaliter investiunt de eisdem, quicquid juris habent et habere possunt et debent in dictis bonis in eosdem emptores et eorumdem heredes totaliter in perpetuum transferendo, nichilque sibi et suis in posterum retinendo in eisdem, necnon omnes actiones et defensiones ipsis venditoribus competentes et competituras in dictis bonis contra quascumque personas tam ecclesiasticas quam et seculares, omni jure quod tam dicta Cola quam Adelineta et Margareta, sorores ipsius Johannis, habent et habere debent in bonis prenotatis ex parte eschaote domini Humberti memorati duntaxat excepto. Que bona predicta venditores supradicti promittunt, etc., hoc tamen salvo et retento venditoribus prenotatis et eorumdem heredibus quod magister Thobinus, cantor Virgeii, bona predicta ad vitam suam tenebit et possidebit solummodo, libere, pacifice et sine reclamatione aliqua et fructus suos faciet de eisdem, ita tamen quod eodem Thobino sublato de medio, predicta bona cum omni melioratione et augmentatione ab ipso Thobino in dictis bonis facta, quitte et absolute et pacifice et sine reclamatione aliqua ad emptores prefatos et heredes eorumdem revertentur. Abrenunciant, etc. Datum Edue et actum anno Domini millesimo ducentesimo sexagesimo octavo, mense julio.